Eekdorp

Eekdorp () is en Dörp in de Gemeen Grasbarg in’n Landkreis Oosterholt, Neddersassen.

 Geografie 

Dat Dörp Eekdorp liggt in’t Düvelsmoor dicht bi de Wörp.

De Naveröörd sünd Wörpdörp in’n Noorden, Wilstermoor in’n Noordoosten, Smalenbeek in’n Oosten, Huxfeld in’n Süüdoosten, Grasdörp in’n Süden un Grasbarg in’n Westen.

 Historie 

Eekdorp is 1753 as 3,5 Kilometer lang Stratendörp un findörpsche Moorkolonie grünnt worrn. Dat weer na Wörpdörp dat twete Dörp, dat von Findörp grünnt worrn is. De Naam kummt von’n Eekbarg, wat en ole Düün is, de an de Wörp liggt un op de Eken wüssen. De eersten Moorsiedlers in Eekdorp hebbt op’n Eekbarg wahnt.

Bi 1818 is de Eekdörper Windwöhl boot worrn, de denn 1933, en Tied, nadem de Oort elektrischen Stroom kregen harr, afreten worrn is.

De Törf, den se in Eekdorp graven hebbt, is över de Wörp un later över de Kleenbahn Bremen–Tarmst aftransporteert worrn.

 Verwaltungsgeschicht 

In de Franzosentied von 1810 bet 1814 hett de Oort to de Mairie Hu’e in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Moorvaagdie Grasdörp in dat Amt Otterbarg tohöört un von 1852 bet 1885 to dat Amt Leendaal. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

1968 sünd Eekdorp, Wörpdörp un Grasbarg to een Gemeen tohoopgahn. An’n 1. März 1974 is düsse Gemeen bi de Gemeenreform in Neddersassen denn Deel von de Gemeen Grasbarg worrn.

 Inwahnertall 

 Religion 

Eekdorp is evangeelsch-luthersch präägt un höört to dat Kaspel von de Findörp-Kark in Grasbarg.

För de Kathoolschen is de Goden-Hirt-Kark in Leendaal tostännig, de siet 1. September 2012 to de Karkengemeen von de Hillige-Familie-Kark in Oosterholt-Scharmbeek höört. De Goden-Hirt-Kark is 1961 boot worrn.

 Weertschop un Infrastruktur 

 Verkehr 

De Dörpstraat is de Eekdorper Straat, de in’n Noordoosten na Wilstermoor un över de Smalenbeker Straat an de Kreisstraat 42 un na Smalenbeek rangeiht. In de Midd von’n Oort krüüzt de Eekdörper Straat de K 10, de in’n Süüdoosten na Huxfeld un in’n Noordwesten na Grasbarg geiht. In’n Süüdwesten geiht de Eekdorper Straat in’n Eekdorper Damm över, de na de K 27 löppt.

De nächste Autobahn is de Autobahn 27 (Afsnidd Bremen–Wasra). De Opfohrt 19 Horn-Leh liggt so 16 Kilometer in’n Süüdwesten von Eekdorp an de Leendaler Heerstraat.

De nächste Bahnhoff is so bi 15 Kilometer wied weg in’n Süden de Bahnhoff Sao’ern an de Bahnlien Hamborg–Bremen. Op de Bahnlien Bremen–Tarms hett dat von 1900 bet 1956 Personenverkehr geven. De Oort harr in düsse Tied en egen lütten Bahnhoff an de Bahnlien.

 Scholen 

De Kinner ut Eekdorp gaht na de Grundschool Grasbarg.

 Literatur 

 Harry Schumm: 250 Jahre Eickedorf. Simmering, Leendaal 2002

 Footnoten 

Kategorie:Oort
Kategorie:Landkreis Oosterholt